Document ID: 32010R1137

РЕГЛАМЕНТ (ЕС) № 1137/2010 НА СЪВЕТА
от 7 декември 2010 година
за изменение на Регламент (ЕО) № 147/2003 относно някои ограничителни мерки по отношение на Сомалия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215, параграф 1 от него,
като взе предвид Решение 2010/231/ОВППС на Съвета от 26 април 2010 г. относно ограничителни мерки спрямо Сомалия (1),
като взе предвид съвместното предложение на върховния представител на Съюза по въпросите на външните работи и политиката на сигурност и Европейската комисия,
като има предвид, че:
(1)
Регламент (ЕО) № 147/2003 на Съвета (2) налага обща забрана за предоставянето на технически съвети, помощ, обучение, финансиране или финансова помощ, свързани с военни дейности, на всяко физическо лице, образувание или орган в Сомалия.
(2)
С параграф 7 от Резолюция 1907 (2009) Съветът за сигурност на ООН призовава държавите-членки да извършват проверка на всички товари, пътуващи към Сомалия или идващи оттам, когато смятат, че товарите съдържат изделия, които са забранени от параграфи 5 и 6 от тази резолюция или от общото и пълно оръжейно ембарго по отношение на Сомалия, с цел да се гарантира стриктното прилагане на тези разпоредби.
(3)
Решение 2010/231/ОВППС предвижда извършването на проверки на някои товари към и от Сомалия, а по отношение на въздухоплавателните средства и корабите - предоставянето на допълнителна информация преди пристигането или заминаването за стоките, внесени или изнесени от Съюза. Тази информация трябва да се предоставя в съответствие с разпоредбите относно входните и изходните митнически манифести на Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (3).
(4)
Тази мярка попада в обхвата на Договора и следователно е необходимо законодателство на Съюза с оглед на нейното прилагане, особено с цел да се гарантира еднаквото ѝ прилагане от страна на икономическите субекти във всички държави-членки.
(5)
Регламент (ЕО) № 147/2003 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Следният член се вмъква в Регламент (ЕО) № 147/2003:
„Член 3а
1. С цел да се осигури стриктното прилагане на членове 1 и 3 от Решение 2010/231/ОВППС на Съвета от 26 април 2010 г. относно ограничителните мерки спрямо Сомалия (4), за всички стоки, внесени или изнесени от митническата територия на Съюза от или към Сомалия, се предоставя информация на компетентните органи на съответните държави-членки преди пристигането или заминаването.
2. Правилата, уреждащи задължението за предоставяне на информация преди пристигането или заминаването на стоките, по-специално по отношение на лицето, предоставящо информацията, сроковете, които да се спазват, и данните, които се изискват, са определени в съответните разпоредби относно входните и изходните митнически манифести и митническите декларации в Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (5) и Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета (6).
3. Лицето, предоставящо посочената в параграф 2 информация, декларира също дали стоките са обхванати от Общия списък на оръжията на Европейския съюз (7) и, в случай че износът им подлежи на освобождаване, посочва данните на предоставения лиценз за износ.
4. До 31 декември 2010 г. входните и изходните митнически манифести, както и изискваните допълнителни елементи, посочени в настоящия член, могат да се представят в писмена форма чрез използването на търговска, пристанищна или транспортна документация, при условие че там са посочени необходимите данни.
5. Считано от 1 януари 2011 г. изискваните допълнителни елементи, посочени в параграф 3, се представят или в писмена форма, или чрез използване на митническа декларация, в зависимост от случая.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 декември 2010 година.

Labels: 18
5